## L'aeroport de Castelló acull una operativa xàrter per al desplaçament de representants del sector ceràmic a la fira Cersaie de Bolonya

*** L'operativa tindrà lloc entre el 24 i el 29 de setembre i mobilitzarà prop de 1.400 passatgers entre vols d'anada i de tornada**

L'aeroport de Castelló acollirà entre els pròxims dies 24 i 29 de setembre una operativa xàrter per al trasllat de representants del sector ceràmic a la fira Cersaie de Bolonya. Els diferents vols programats d'anada i tornada desplaçaran prop de 1.400 persones passatgeres.

El director general de Costes, Ports i Aeroports de la Conselleria de Medi Ambient, Aigua, Infraestructures i Territori, Vicente Martínez Mus, ha manifestat la seua satisfacció amb què l'aeroport de Castelló “done resposta a les necessitats d'un sector tan emblemàtic com el ceràmic, canalitzant els trasllats de les delegacions comercials que viatgen a Bolonya per a participar en Cersaie, la fira més important del món en este àmbit”.

El director general ha destacat “la vocació de l'aeroport de prestar servei a la societat castellonenca i d'exercir d'aliat de l'empresariat”.

L'operativa consta de quatre vols d'anada i quatre de tornada.  Els d'anada estan previstos entre el diumenge 24 i el dilluns 25, i sumaran en total prop de 700 passatgers. Els quatre vols de tornada des de Bolonya a Castelló estan programats per al divendres 29 amb el mateix nombre de passatgers.

Fecha: 20/09/2023